Allan McNish je upokojeni britanski dirkač Formule 1. Leta 1998 je zmagal na dirki 24 ur Le Mansa skupaj z Laurentom Aïellom in Stéphanom Ortellijem. V Formuli 1 je debitiral v sezoni 2002, ko je ob kar osmih odstopih na drugi dirki sezone za Veliko nagrado Malezije s sedmim mestom le za mesto zgrešil uvrstitev med dobitnike točk, sicer pa se mu je še trikrat uspelo uvrstiti v prvo deseterico. V sezoni 2003 je bil testni in tretji dirkač Renaulta na vseh dirkah, razen na eni, kasneje pa ni več dirkal v Formuli 1. Leta 2008 je dosegel svojo drugo zmago na dirki za 24 ur Le Mansa, leta 2013 pa še tretjo zmago.